***Ο Κυνηγός*** (πρωτότυπος τίτλος *Predator*) είναι αμερικανική κινηματογραφική ταινία του 1987, δράσης, επιστημονικής φαντασίας και τρόμου, σε σκηνοθεσία του Τζον ΜακΤίρναν, με τον Άρνολντ Σβαρτσενέγκερ.

Το σενάριο του *Predator*, που σημαίνει στα αγγλικά *Αρπακτικό*, γράφτηκε το 1984 με τον τίτλο εργασίας *Hunter*, δηλαδή *Κυνηγός*, τίτλος που διατηρήθηκε στην ελληνική προβολή της ταινίας. Τα γυρίσματα διήρκεσαν από τον Μάρτιο έως τον Ιούνιο του 1986, με εφέ πλάσματος που επινόησε ο Σταν Γουίνστον και προϋπολογισμό 15 εκατομμυρίων δολαρίων. Η 20th Century Fox κυκλοφόρησε την ταινία στις 12 Ιουνίου 1987 στις Ηνωμένες Πολιτείες και συνολικά κέρδισε 98,3 εκατομμύρια δολάρια παγκοσμίως. Οι αρχικές κριτικές ήταν ανάμεικτες, αλλά η ταινία έκτοτε θεωρείται κλασική των ειδών δράσης και επιστημονικής φαντασίας και μία από τις καλύτερες ταινίες της δεκαετίας του 1980 και, επίσης, ήταν υποψήφια για Όσκαρ Καλύτερων Οπτικών Εφέ

Πλοκή
-----

Ο Ταγματάρχης Ντατς (Dutch) και η στρατιωτική του ομάδα ειδικών δυνάμεων καλούνται σε αποστολή διάσωσης αιχμαλώτων και ενός υπουργού σε κάποια ζούγκλα μέσα στη (φανταστική) χώρα Βαλ Βέρντε, έχοντας σύμμαχο τον παλαιό βετεράνο φίλο του και μέλος πλέον της C.I.A. Ντίλον, ο οποίος καλείται να τους οδηγήσει στο σημείο όπου βρίσκονται οι αιχμάλωτοι. Η ομάδα αποτελείται συνολικά από 7 άτομα, όλοι τους ιδιαίτερα ικανοί και βετεράνοι στρατιώτες. Ο εξοπλισμός που φέρουν είναι ιδιαίτερα βαρύς και αποτελείται από Μ16 με βομβιδοβόλο Μ203, MP5, "mini-gun", Μ32, Μ60, χειροβομβίδες, εκρηκτικά, αλλά κυρίως είναι οπλισμένοι με εμπειρία και θάρρος.

Η ομάδα μεταφέρεται με ελικόπτερα στη ζούγκλα και κατέρχεται από αυτά χρησιμοποιώντας σχοινιά, μιας και δεν είναι δυνατόν να βρεθούν σημεία προσγείωσης για τα ελικόπτερα μέσα στην πυκνή ζούγκλα. Καθώς προχωρούν κατευθυνόμενοι προς το κέντρο των ανταρτών, συναντούν 3 σφαγμένους κυριολεκτικά (τους είχαν γδάρει) Αμερικανούς στρατιώτες, οι οποίοι είχαν προηγηθεί, με στόχο να εξολοθρεύσουν το κέντρο των επαναστατών. Καθώς προσεγγίζουν τον οικισμό των ανταρτών οργανώνουν την επίθεσή τους με εκρηκτικά και χειροβομβίδες, αφού πρώτα εξολοθρεύσουν τους φρουρούς γύρω από την περίμετρο του οικισμού. Ακολουθεί χάος εκρήξεων και καταιγίδα σφαιρών και φωτιάς μέχρι την εξόντωση και του τελευταίου αντάρτη. Οι λιγοστοί αιχμάλωτοι όμως είναι όλοι νεκροί. Κάτι περίεργο συμβαίνει και ο Ντατς αντιλαμβάνεται πως ο Ντίλον τους έστησε παιχνίδι, αφού δεν τους φανέρωσε τον πραγματικό στόχο της αποστολής, ο οποίος ήταν η συλλογή πληροφοριών σχετικά με τη δράση των ανταρτών και η εξόντωσή τους. 

Λίγο πριν, εντοπίζουν μια Λατινοαμερικάνα, την Άννα (Anna), την οποία αιχμαλωτίζουν και αποφασίζουν να την πάρουν μαζί τους. Επιλέγουν το δρόμο της επιστροφής που θα τους οδηγήσει στο σημείο περισυλλογής τους από τα ελικόπτερα. Ο ανιχνευτής όμως της ομάδας αντιλαμβάνεται την ύπαρξη κάποιου εχθρού, ο οποίος τους παρακολουθεί μέσα από τα δένδρα και προκαλεί την αναστάτωση μεταξύ των ανδρών. Ο κίνδυνος αυτός επιβεβαιώνεται όταν ο ασυρματιστής Χόκινς σκοτώνεται από τον άγνωστο εχθρό λίγο μετά κατά την προσπάθειά του να αποτρέψει την απόδραση της Άννα.

Οι άνδρες προσπαθούν να εντοπίσουν τον αόρατο εχθρό, αλλά ο λοχίας Μπλέιν σκοτώνεται από ένα ακόμη χτύπημα του αόρατου εχθρού. Ο λοχίας Μακ καταφθάνοντας στο σημείο όπου κείτεται ο Μπλέιν, αντιλαμβάνεται τον εχθρό και αρχίζει να τα βάλει εναντίον του. Οι υπόλοιποι ακούγοντας τον ακολουθούν. Όλοι η ομάδα μαζί πυροβολεί με ότι όπλο διαθέτει, ρίχνοντας πυρά, κόβοντας δέντρα και ισοπεδώνοντας οτιδήποτε υπάρχει μπροστά τους σε απόσταση αρκετών μέτρων. Το μόνο αποτέλεσμα από αυτήν τους την προσπάθεια όμως, είναι το ελάχιστο πράσινο αίμα του εξωγήινου που εντοπίζει η Άννα πάνω σε κάποια φύλλα δέντρου.

Η σύντομη ανάκρισή της για την ταυτότητα του εχθρού δεν έχει κανένα αποτέλεσμα, ενώ και ο λοχίας Μακ αδυνατεί να εξηγήσει τι ήταν ακριβώς αυτό που είδε. Οι εναπομείναντες όμως καταλαβαίνουν πως ότι και αν είναι αυτό που κρύβεται στη ζούγκλα, τους κυνηγά και θα πρέπει να προφυλαχθούν όσο καλύτερα μπορούν. 

Στήνουν φωτοβολίδες και άλλες αυτοσχέδιες παγίδες καλύπτοντας όλη την περίμετρό τους ώστε ο εχθρός να γίνει αντιληπτός αν πλησιάσει. Το βράδυ όμως εισέρχεται αθόρυβα και τους αποσπά το νεκρό σώμα του Μπλέιν. Δεν υπάρχει άλλη λύση από το να περιμένουν τον *Κυνηγό* τους, να πέσει στις παγίδες που έχουν στήσει το άλλο πρωί. Και αυτό ακριβώς γίνεται.

Μόνο που οι ανθρώπινες αυτές παγίδες είναι πολύ εύκολα αντιμετωπίσιμες από τον Κυνηγό και σύντομα οι στρατιώτες βρίσκονται και πάλι σε δυσμενή θέση.

Μέσα στην τρέλα της απώλειας του φίλου του Μπλέιν, ο Μακ αρχίζει να κυνηγά τον *Κυνηγό* , ακολουθούμενος και από τον Ντίλον που προσπαθεί να τον βοηθήσει. Οι υπόλοιποι σπεύδουν προς το σημείο συνάντησης με το ελικόπτερο μεταφέροντας τον τραυματισμένο Πόντσο που χτυπήθηκε από παγίδα που είχαν οι ίδιοι δημιουργήσει.

Η τύχη και των 2 όμως είναι ο θάνατος, μιας και ο Κυνηγός τους παρακολουθεί εύκολα μέσα από τους αισθητήρες θερμότητας και υπέρυθρης ακτινοβολίας που διαθέτει και τους εξοντώνει βίαια. Έχει έρθει η ώρα πλέον να κυνηγηθούν και οι εναπομείναντες 4.

Ο Μπίλυ αποφασίζει να θυσιαστεί ώστε οι υπόλοιποι να κερδίσουν χρόνο. Δεν αρκεί όμως η θυσία του αυτή. Ο εξωγήινος Κυνηγός σκοτώνει με πλάσμα τον τραυματισμένο Πόντσο, ενώ ο Ντατς και η Άννα χωρίζονται, με σκοπό ο Κυνηγός να ακολουθήσει μόνο τον πρώτο. Μετά από ανελέητο κυνηγητό στη ζούγκλα, ο Ντατς καταλήγει στην ακτή ενός καταρράκτη όπου η λάσπη καλύπτει το σώμα του και εμποδίζει τον εξωγήινο από το να τον εντοπίσει. Κατανοώντας πλέον πως αυτός είναι ο τρόπος ώστε να παραμείνει μη ανιχνεύσιμος, οργανώνει την τελική μάχη προετοιμάζοντας και πάλι παγίδες και καλώντας τον στο τέλος σε μια δυνατή πολεμική μάχη. 

Ο Κυνηγός ανταποκρίνεται στο κάλεσμα και το κυνήγι αρχίζει και πάλι. Ο Ντατς καταφέρνει να εξουδετερώσει την ασπίδα που δημιουργεί το καμουφλάζ του εξωγήινου, αλλά τραυματίζεται και η πτώση του σε ένα ποτάμι καταστρέφει και το δικό του φυσικό καμουφλάζ. Ο εξωγήινος αποφασίζει να τον αντιμετωπίσει με ίσους όρους σώμα με σώμα, αποκαλύπτοντας το τερατόμορφο πρόσωπό του.

Η μάχη είναι άνιση και ο Ντατς φαίνεται πως δεν θα κρατήσει και πολύ, μέχρι που σέρνεται τραυματισμένος ανάμεσα από κάποιο κοντό χάσμα και ενεργοποιεί με το πόδι του μια παγίδα ρίχνοντας ένα μεγάλο κορμό πάνω ακριβώς στον Κυνηγό. Λίγο πριν πεθάνει ο Κυνηγός θέτει σε λειτουργία ένα μηχανισμό αυτοκαταστροφής, ο οποίος γίνεται αντιληπτός από τον Ντατς, ο οποίος τρέχει να απομακρυνθεί επειγόντως. Ο εξωγήινος αρχίζει ένα υστερικό μανιακό γέλιο καθώς μετράει αντίστροφα και πυροδοτεί μια τεράστια έκρηξη, από την οποία ο Ντατς ξεφεύγει οριακά και επιβιώνει. Η έκρηξη γίνεται αντιληπτή σε πολύ μεγάλη απόσταση, ακόμα και από το ελικόπτερο διάσωσης που, καθώς ξημερώνει, πλησιάζει για να περισυλλέξει τον μοναδικό επιζώντα, ο οποίος είναι σε κατάσταση σοκ. Μέσα στο ίδιο ελικόπτερο είναι ήδη ασφαλής η Άννα.

Ηθοποιοί και Χαρακτήρες
-----------------------

* Άρνολντ Σβαρτσενέγκερ στο ρόλο του *Ντατσ*
* Καρλ Γουέδερς στο ρόλο του *Ντίλον*
* Μπιλ Ντιουκ στο ρόλο του *Μακ*
* Τζέσε Βεντούρα στο ρόλο του *Μπλέιν*
* Σονι Λαντχαμ στο ρόλο του *Μπίλυ*
* Ρίτσαρντ Κέιβς στο ρόλο του *Πόντσο*
* Σέιλ Μπλακ στο ρόλο του *Χόκινς*
* Κέβιν Πίτερ Χολ στο ρόλο του *Κυνηγού*

Συνέχειες
---------

Κύριο λήμμα: Κυνηγός (franchise)
Την ταινία ακολούθησαν δυο συνέχειες, το Ο Κυνηγός 2 το 1990 και Οι Κυνηγοί το 2010.

Παραπομπές
----------

1. ↑  «Predator». British Board of Film Classification. Αρχειοθετήθηκε από το πρωτότυπο στις 15 Δεκεμβρίου 2014. Ανακτήθηκε στις 15 Δεκεμβρίου 2014.
2. 1 2  «Predator (1987)». *Box Office Mojo*. Αρχειοθετήθηκε από το πρωτότυπο στις 7 Ιουλίου 2014. Ανακτήθηκε στις 4 Ιουλίου 2014.
3. 1 2  «Predator - Financial Information». *The Numbers*. Αρχειοθετήθηκε από το πρωτότυπο στις 18 Δεκεμβρίου 2014. Ανακτήθηκε στις 15 Δεκεμβρίου 2014.

Εξωτερικοί σύνδεσμοι
--------------------

* *Ο Κυνηγός*   στην IMDb
* *Ο Κυνηγός* στο AllMovie

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 224405494
* LCCN: no2008037830

 |

 |

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |